**StoryLab – et aktuelt udviklingsprojekt**
**StoryLab udfylder et aktuelt behov i skolereformen, giver eleverne multimodale kompetencer og redefinerer biblioteket og bibliotekarens rolle.**

StoryLab er et tilbud fra Viborg Bibliotekerne til Viborg Kommunes skoler som en del af skolernes danskundervisning for elever i 7.- og 8. klasse og opfylder et behov i skolereformen omkring innovation, kreativitet, samarbejde på tværs af institutioner og ”Den åbne skole”.

StoryLab tilbyder skoleelever multimodal læring, idet eleverne inspireres til at skabe nye fortællinger og deres eget personlige udtryk gennem kreative, ikke-skriftlige fortælleværksteder. Elevernes personlige udtryk skabes multimodalt gennem brug af billeder, litteratur, lyd, film, materialer, værktøj og ny teknologi. Multimodal kompetence er en disciplin, der i dag primært opøves i fritiden, men kan med fordel drages ind i skolens formelle rammer.

StoryLab udfylder således et behov i danskundervisningen på baggrund af elevernes mediebrug og skolereformen. Desuden bidrager projektet med en ny og aktuel rolle til biblioteket og bibliotekaren. StoryLab er derfor et højaktuelt projekt både for skolen og biblioteket.

Succesen underbygges af, at de 19 inviterede skoleklasser alle har taget imod projektforløbet på 1+3 dage med biblioteket samt arbejde på klassen igennem tre uger. Allerede nu har positiv interesse fra andre lærere samt skolechefen i Viborg Kommune betydet, at projektet udbygges med korte forløb for 7.- og 8. klasser i kommunen i efteråret 2016 i samarbejde med KLC Viborg.

Projektet er 2-årigt og har tilknyttet en følgeforsker Lisa Gjedde fra Aalborg Universitet.

**Formål og mål**Formålet med StoryLab er at udvikle et tæt samarbejde med folkeskolen som baggrund for at hjælpe unge på vej i deres identitetsdannelse og karrieremæssige muligheder. Sekundært at udvikle den bibliotekariske professionsforståelse og se faglighed i et nyt perspektiv.

Målene med StoryLab er at skabe rammer, hvor unge kan styrke og udvikle multimodale og innovative kompetencer i spændingsfeltet mellem ny teknologi og eksperimenterende mesterlære med afsæt i det narratives relationelle og identitetsskabende potentiale.

 **Unikke Egenskaber**

**StoryLab udfylder et aktuelt behov i skolereformen og tilbyder et etableret netværk**Det unikke ved StoryLab er, at projektet har forholdt sig direkte til skolereformen via danskfagets Fælles Mål. Desuden modsvarer projektet skolereformens krav om ”understøttende undervisning” under begrebet ”den åbne skole”.

Undervisningen er på den måde rykket ud af skolen og lægger op til et tættere samarbejde på tværs af institutioner omkring elevers læring og dannelse. Biblioteket tilbyder sig her som en oplagt samarbejdspartner med et etableret netværk til andre kulturinstitutioner i Viborg Kommune, som f.eks. The Animation Workshop, omkring styrkelse af elevers innovative, kreative, æstetiske og sociale kompetencer.

Grundet de store omvæltninger i skolestukturen i kølvandet på skolereformen, har det været hensigten, at det skulle være ”convenient” for lærere og elever at deltage i projektet. Projektgruppen har derfor søgt at skabe et koncist tilbud med klare rammer for indhold, tidsforbrug og forventningsafstemning, der matcher skolereformens nye krav.

**StoryLab tilfører unge og danskfaget multimodal kompetence**

I skolereformen findes også krav om, at eleverne skal lære at tilgå viden innovativt og kreativt bl.a. via det nye tværlige fag på skoleskemaet innovation og entreprenørskab. StoryLab udfylder dette behov med et tilbud til danskundervisningen, idet der lægges op til en skabende, innovativ proces, hvor eleverne skal arbejde multimodalt, dvs. bruge billeder, litteratur, lyd, film, materialer, værktøj og ny teknologi til at skabe deres personlige udtryk.

**StoryLab giver biblioteket en ny rolle**
Det er unikt ved projektet, at StoryLab redefinerer biblioteket og bibliotekarens rolle. Nye strømninger og internettets downloadsfaciliteter er blevet et grundvilkår, og biblioteket og bibliotekaren må revurdere den faglige identitet.

I StoryLab er biblioteket en tæt samarbejdspartner, et innovations – og værkstedsrum, hvor der eksperimenteres med mange forskellige medier og udtryksformer. Fra at være et sted med allerede producerede historier er StoryLab, og dermed biblioteket, et dynamisk sted, hvor der produceres nye historier med inspiration hentet fra både det kendte og det ukendte.

**StoryLab giver bibliotekaren en ny rolle**
I Storylab er bibliotekaren en aktiv medspiller i forløbet. Det handler om at inspirere og formidle en tematik, som den kan tage sig ud i film, i musik, i kunst, i historier, i følelser og i den sansede virkelighed. Bibliotekaren træder her i karakter og inddrager bibliotekets brede og etablerede netværk og tilfører viden og kompetencer til projektgruppen og projektet.

**Laboratorium på alle niveauer**

StoryLab er et laboratorium, hvor der eksperimenteres på alle niveauer: Denne eksperimenterende tilgang fastholdes i projektet for hele tiden at kvalificere projektet, projektgruppen, lærerne og eleverne yderligere.

**Delbar viden**

* Samarbejd med skolen og udnyt skolereformens krav om understøttende undervisning!
* Inviter andre kulturinstitutioner med i samarbejdet!
* Skab tilbud ud fra konkrete behov i folkeskolens fælles mål!
* Håndhæv gennemskuelighed og convenience i jeres tilbud!
* Eksperimenter med biblioteket som et levende innovationsrum!
* Vær som bibliotekar en aktiv inspirator og sæt dig selv i spil!
* Eksperimenter og kvalificer!

**Kontaktoplysninger**

Marlene Lønholdt, bibliotekar og projektleder for StoryLab
Tlf.: 87 87 34 47
Mail: mlo@viborg.dk
Viborg Bibliotekerne
Vesterbrogade 15
8800 Viborg

*Artiklen er skrevet af projektleder og børnebibliotekar Marlene Lønholdt og kulturformidler Mette Thue*

*Vedhæftede bilag: Fakta, filmen Storylab og billeder*